## Rješenje Ustavnog suda Republike Hrvatske broj: U-VII-741 od 13

### NN 62/1997 (18.6.1997.), Rješenje Ustavnog suda Republike Hrvatske broj: U-VII-741 od 13

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o zahtjevu
Hrvatske socijalno liberalne stranke, za provođenje nadzora nad ustavnošću
izbora za predsjednika Republike Hrvatske, na sjednici suda održanoj 13.
lipnja 1997. godine, donio je slijedeće

## **RJEŠENJE**

1. Odbija se zahtjev Hrvatske socijalno liberalne stranke za provođenje
nadzora nad određivanjem pojedinih biračkih mjesta na kojima će glasovati
hrvatski državljani s pravom glasa u inozemstvu na izborima za predsjednika
Republike Hrvatske 15. lipnja 1997. godine, koja su organizirana izvan
službenih prostorija diplomatsko-konzularnih predstavništava Republike
Hrvatske u inozemstvu.

2. Ovo rješenje će se objaviti u "Narodnim novinama".

Obrazloženje

Hrvatska socijalno liberalna stranka podnijela je zahtjev za postupanje
u obavljanju nadzora nad ustavnošću i zakonitošću izbora za predsjednika
Republike Hrvatske 15. lipnja 1997. godine, a u svezi s glasovanjem na
pojedinim biračkim mjestima na kojima će glasovati hrvatski državljani
s pravom glasa u inozemstvu.

Podnositelj zahtjeva zatražio je da Ustavni sud temeljem ovlasti općeg
nadzora nad ustavnošću i zakonitošću izbora provede nadzor nad ustavnošću
i zakonitošću izbora na organiziranju spornih biračkih mjesta u inozemstvu
(navedenih u zahtjevu), smatrajući da je organiziranje biračkih mjesta
za izbore izvan službenih prostorija diplomatsko-konzularnih predstavništva
u inozemstvu u suprotnosti s važećim Zakonom o izboru predsjednika Republike
Hrvatske (članak 5.).

Zahtjev nije osnovan.

Člankom 45. stavak 2. Ustava Republike Hrvatske propisano je da u izborima
za Sabor i predsjednika Republike ostvarivanje biračkog prava Republika
osigurava i svojim državljanima koji se u doba izbora zateknu izvan njenih
granica tako da mogu glasovati i u državama u kojima se nalaze ili na koji
drugi način određen zakonom.

Člankom 5. Zakona o izboru Predsjednika Republike Hrvatske ("Narodne
novine", broj 22/92 i 42/92) propisano je da se biračima, koji se u doba
izbora zateknu izvan granica Republike Hrvatske osigurava ostvarivanje
biračkog prava u diplomatsko-konzularnim predstavništvima i inozemnim uredima
Republike Hrvatske.

Zakon o vanjskim poslovima ("Narodne novine", broj 48/96) u članku 10.
propisuje ustrojstvo diplomatskih i drugih predstavništva Republike Hrvatske,
pri čemu razlikuje diplomatske misije i konzularne urede. Slijedom navedenog
proizlazi da u inozemstvu više nema inozemnih ureda, a ostvarivanje biračkog
prava hrvatskih državljana u inozemstvu osigurava se isključivo u organizaciji
diplomatskih misija i konzularnih ureda uz suglasnost države primateljice
i u mjestima koje ona odobrava.

Ovako određena biračka mjesta koja su određena u inozemstvu u prostorima
koji se nalaze izvan zgrada diplomatsko-konzularnih predstavništva, smatraju
se područjem diplomatsko-konzularnog predstavništva.

Za ostvarivanje biračkog prava hrvatskih državljana u inozemstvu, uz
navedene uvjete, bitno je da se izbori odvijaju pod kontrolom Izbornog
povjerenstva Republike Hrvatske i da sva tijela koja provode izbore (birački
odbori, promatrači) postupaju u skladu sa zakonom.

Izborno povjerenstvo Republike Hrvatske, dužno je objaviti koja su biračka
mjesta označena i koji će birači glasovati na pojedinom mjestu.

Suglasnost države primateljice nije dovedena u sumnju, a određivanje
biračkih mjesta i izbornih tijela provedeno je u skladu sa zakonom.

Iz navedenih razloga Ustavni sud je odbio zahtjev.

Objava rješenja temelji se na odredbi članka 20. stavak 1. Ustavnog
zakona o Ustavnom sudu Republike Hrvatske ("Narodne novine", broj 13/91).

Broj: U-VII-741/1997
Zagreb, 13. lipnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 62/1997-979